## La Filmoteca Valenciana acull la clausura del Festival Curts per la Igualtat

*** Este dijous, 13 de novembre, a les 20:00 hores, es projecten els sis curtmetratges que conformen el palmarés d’esta edició
* L’acte inclourà la participació d’algunes de les directores de les obres**

La Filmoteca Valenciana acull este dijous, 13 de novembre, a les 20:00 hores, la clausura de la setzena edició del Festival Curts per la Igualtat, en la qual es projectaren els sis curtmetratges que conformen el palmarés.

L’acte inclourà la presentació de Leonor Goicoechea, directora de Curtmetratges per la Igualtat, i un col·loqui a càrrec d’algunes de les directores participants.

Des de la no-ficció o el cine de gènere, les sis pel·lícules seleccionades en 2025 tracten temes com la construcció i desconstrucció dels rols de gènere, la violència sexual, la falta de perspectiva de gènere en l’àmbit de la salut o la realitat de les jóvens d’origen migrant.

En esta edició, les obres guanyadores són: *Los chicos con las chicas,* de Claudia García de Mateos; *Es norma*l, de Tania Medina; *Serem el que sempre hem desitjat,* de Hajar B. Boujtat; *Las subordinadas del género*, d’Alicia Rodríguez Cárdenas; *Berta*, de Lucía Forner Segarra, i *Entró con un hacha,* de Cande Lázaro.

Dirigit i escrit per la valenciana Claudia García de Mateos i produït per Núria Cidoncha per a When the Lights Are Low, *Los chicos con las chicas* conta la història d’una xiqueta en un col·legi que dubta entre jugar al futbol amb els xics, com a ella li agradaria, o vore un àlbum d’adhesius amb la resta de les xiques.

Escrit i dirigit i protagonitzat per la malaguenya Tania Medina, *Es normal* narra la visita de Sofia al metge perquè continua tenint forts dolors menstruals. En to paternalista, el metge li diu que els resultats de les analítiques estan bé i que el que li passa “és normal”.

*Serem el que sempre hem desitjat*, escrit i dirigit per la cineasta marroquina Hajar B. Boujtat i produït pel Centre de Cultura Contemporània de Barcelona, tracta de l’amistat de quatre dones que viuen en la perifèria i fixen el centre de Barcelona com el seu punt de trobada. Mentres passegen, compartixen les seues preocupacions. Amb humor i un to desenfadat, la pel·lícula reflexa com viuen i senten un entorn que les desafia constantment com a jóvens i que està ple de contradiccions i frustracions quotidianes.

En *Las subordinadas del género*, escrit i dirigit per la cineasta de Huelva Alicia Rodríguez Cárdenas, conta la història d’Alba, una jove periodista que decidix prendre les regnes de la seua vida i mamprendre el seu propi diari digital, després de parlar amb la seua amiga Lídia. No obstant això, quan ix a córrer, els seus plans es truncaran.

Escrit, dirigit i produït per Lucía Forner Segarra, *Berta* és un curt protagonitzat per Nerea Barros, Elías González i Thaïs Blume, sobre un incident de trànsit que deriva en una venjança: Berta vol que Álex entenga el mal que li va causar anys arrere i farà el necessari per a explicar-li-ho.

Dirigit pel cineasta de Conca Cande Lázaro, *Entró con un hacha* narra la història de Florenci Pla Meseguer, conegut com ‘La Pastora’, un maqui intersexual la vida del qual va desafiar les convencions socials de la seua època. Abans d’adoptar el nom de Florenci, va ser conegut com a Teresa, i vivia amb la fustigació constant dels seus veïns. Cansat de la persecució, un dia Teresa va decidir enfrontar-se a la comunitat presentant-se amb una destral en la revetla de la seua localitat.

**Curts per la Igualtat**

El festival Curts per la Igualtat és una iniciativa de l’Associació per la Coeducació creada en 2006 per la cineasta Paqui Méndez amb l’objectiu de generar un catàleg de materials audiovisuals per a fomentar la igualtat de gènere en la comunitat educativa i la societat en general.

Els títols seleccionats en les edicions anteriors tracten temes com la violència masclista, la desigualtat de gènere, els drets laborals i socials de les dones, la conciliació familiar o la llibertat sexual i afectiva.

Fecha: 12/11/2025